ส่วนที่ 1 : ข้อมูลสรุป

บริษัท บ้านปู จำกัด (มหาชน) (“บริษัทฯ”) เป็นบริษัทที่ดำเนินธุรกิจเกี่ยวกับพลังงาน
โดยมีธุรกิจหลักที่สำคัญ คือ ธุรกิจถ่านหินและธุรกิจไฟฟ้า

1.  ธุรกิจผลิตและจำหน่ายถ่านหิน – ปัจจุบันบริษัทฯ มีกำลังการผลิตรวม 21 ล้านตันต่อปี
    และมีปริมาณทรัพยากร (Resources) และสำรองถ่านหิน (Reserves) รวมทั้งสิ้น
    1,037.2 ล้านตัน และ 283.2 ล้านตัน ตามลำดับ โดยบริษัทฯ
    มีเหมืองผลิตถ่านหินทั้งในสาธารณรัฐอินโดนีเซีย ประเทศไทย และสาธารณรัฐประชาชนจีน
    ดังนี้

    -   เหมืองถ่านหินในสาธารณรัฐอินโดนีเซีย มี 4 เหมือง และ 2 แหล่ง
        และมีกำลังการผลิตรวม 18 ล้านตัน ได้แก่ เหมือง Jorong
        เริ่มทำการผลิตในเชิงพาณิชย์ตั้งแต่ปี พ.ศ. 2542 มีกำลังการผลิต 3 ล้านตันต่อปี
        เหมือง Indominco เริ่มทำการผลิตในเชิงพาณิชย์ตั้งแต่ปี พ.ศ. 2540 มีกำลังการผลิต
        8 ล้านตันต่อปี เหมือง Kitadin เริ่มทำการผลิตในเชิงพาณิชย์ตั้งแต่ปี พ.ศ. 2527
        มีกำลังการผลิต 2 ล้านตันต่อปี และเหมือง Trubaindo เริ่มทำการผลิตเดือนพฤษภาคม
        ปี พ.ศ. 2548 มีกำลังการผลิต 5 ล้านตันต่อปี นอกจากนี้ยังมีแหล่งถ่านหิน Bharinto
        ซึ่งอยู่ระหว่างขั้นตอนการศึกษาความเป็นไปได้ในเชิงพาณิชย์และการสำรวจ
        โดยทั้งหมดนี้ตั้งอยู่บนเกาะกาลิมันตัน สำหรับโครงการถ่านหินที่ตั้งอยู่บนเกาะสุมาตรา คือ
        แหล่ง Barasentosa
        ยังอยู่ระหว่างขั้นตอนการศึกษาความเป็นไปได้ในเชิงพาณิชย์และการสำรวจ

    -   เหมืองถ่านหินในประเทศไทย มี 2 เหมือง ได้แก่ เหมืองลำปาง จังหวัดลำปาง
        และเหมืองเชียงม่วน จังหวัดพะเยา มีกำลังการผลิตรวม 2.2 ล้านตัน และ 0.8
        ล้านตัน ตามลำดับ

-   เหมืองถ่านหินในสาธารณรัฐประชาชนจีน ได้แก่ เมืองถ่านหิน Daning ซึ่ง BP Overseas
    Development Co., Ltd. (บริษัทย่อยของบริษัทฯ) ได้เข้าลงทุนในสัดส่วนร้อยละ 22.30
    ของหุ้นที่ออกและจำหน่ายแล้วทั้งหมดในหุ้นสามัญของ Asian American Coal Inc.
    (AACI)
    ซึ่งเป็นบริษัทที่ดำเนินธุรกิจและร่วมลงทุนในธุรกิจเหมืองถ่านหินในสาธารณรัฐประชาชนจีน
    AACI ได้ร่วมลงทุนในเหมืองถ่านหิน Daning ในมณฑล Shanxi ในสัดส่วนร้อยละ 56
    เหมือง Daning เริ่มทำการผลิตในปี พ.ศ. 2548 โดยมีกำลังการผลิตประมาณ 5.5
    ล้านตันต่อปี และเหมือง Hebi ซึ่ง Banpu China Pte. Ltd. (เป็นบริษัทย่อยของบริษัทฯ)
    ได้ลงนามในสัญญาร่วมทุน Sino-Foreign Equity Joint Venture Contract กับ
    Hebi Coal and Electricity Co., Ltd. (HCEC) เพื่อจัดตั้งบริษัทร่วมทุน ชื่อ Hebi
    Zhong Tai Mining Co., Ltd. (บริษัทร่วมทุน) โดย Banpu China Pte. Ltd. และ
    HCEC จะถือหุ้นในสัดส่วนร้อยละ 40 และ 60 ตามลำดับ
    บริษัทร่วมทุนจัดตั้งขึ้นเพื่อซื้อเหมืองถ่านหิน Hebi ที่มีกำลังการผลิต 0.9
    ล้านตันต่อปีมีปริมาณสำรองถ่านหินอยู่ประมาณ 35 ล้านตัน
    และจะดำเนินการขยายกำลังการผลิตอีก 6 แสนตัน เป็น 1.5 ล้านตันต่อปี
    โดยจะแล้วเสร็จในปี พ.ศ.2551 ซึ่งในพื้นที่ส่วนขยายมีปริมาณสำรองอีกประมาณ 50 ล้านตัน
    คุณภาพของถ่านหินจัดอยู่ในประเภท Semi Anthracite
    บริษัทร่วมทุนสามารถดำเนินการผลิตถ่านหินในพื้นที่ทำเหมืองปัจจุบันได้ทันทีที่จดทะเบียนจัดตั้งบริษัทแล้วเสร็จ
    บริษัทฯ คาดว่าการดำเนินการถือหุ้นร้อยละ 40
    ในบริษัทร่วมทุนจะเสร็จสมบูรณ์ในเดือนกุมภาพันธ์ พ.ศ. 2549

2. ธุรกิจไฟฟ้า ในปัจจุบันมีการลงทุนภายในประเทศ 2 โครงการ กล่าวคือ บริษัทฯ ถือหุ้นร้อยละ
50 ของทุนชำระแล้ว (โดยถือผ่านบริษัท บ้านปู โคล เพาเวอร์ จำกัด และ Synergy Power
Co., Ltd. ในสัดส่วนร้อยละ 35 และ 15 ของทุนชำระแล้ว ตามลำดับ) ในบริษัท บีแอลซีพี
เพาเวอร์ จำกัด ซึ่งเป็นโครงการโรงไฟฟ้าขนาด 1,434 เมกะวัตต์
ใช้ถ่านหินคุณภาพดีเป็นเชื้อเพลิง ขณะนี้อยู่ในระหว่างการก่อสร้างโรงไฟฟ้า
ที่นิคมอุตสาหกรรมมาบตาพุด จ. ระยอง โดยมีกำหนดเปิดดำเนินการในเชิงพาณิชย์ประมาณปลายปี
พ.ศ. 2549 นอกจากนี้บริษัทฯ ได้ลงทุนในบริษัท ผลิตไฟฟ้าราชบุรีโฮลดิ้ง จำกัด (มหาชน)
ในสัดส่วนร้อยละ 14.99

ผลการดำเนินงานของบริษัทฯ และบริษัทย่อยในปี พ.ศ. 2548 สิ้นสุดวันที่ 31 ธันวาคม พ.ศ.
2548 มีรายได้จากการขายรวมจำนวน 25,209 ล้านบาท เพิ่มขึ้นจากงวดเดียวกันของปีก่อนจำนวน
7,982 ล้านบาท หรือเพิ่มขึ้นร้อยละ 46 และมีผลกำไรสุทธิรวมจำนวน 5,565 ล้านบาท
เพิ่มขึ้นจากงวดเดียวกันของปีก่อนจำนวน 1,920 ล้านบาท หรือเพิ่มขึ้นร้อยละ 53 มีสินทรัพย์รวม
45,088 ล้านบาท หนี้สินรวม 23,202 ล้านบาท และส่วนของผู้ถือหุ้นรวม 21,886 ล้านบาท

บริษัทฯ ได้จัดระบบภายในองค์กรให้มีกระบวนการกำกับดูแลกิจการที่ดี โดยมีคณะกรรมการตรวจสอบ
คณะกรรมการบรรษัทภิบาลและสรรหา
และคณะกรรมการกำหนดค่าตอบแทนเพื่อสนับสนุนการบริหารงานการจัดการด้วยความโปร่งใสและตรวจสอบได้
มีการสื่อสารกับผู้ถือหุ้น นักลงทุน และนักวิเคราะห์อย่างสม่ำเสมอด้วยข้อมูลที่ถูกต้องและเพียงพอ
เพื่อให้เกิดผลประโยชน์สูงสุดแก่ผู้ถือหุ้นและนักลงทุน ตลอดจนบริษัทฯ
มีนโยบายในการดำเนินธุรกิจที่เป็นประโยชน์ต่อเศรษฐกิจและสังคม
โดยให้ความสำคัญกับการดูแลรักษาสิ่งแวดล้อมและความปลอดภัยจากการทำงาน
ทั้งที่ดำเนินการเองและร่วมมือกับรัฐและชุมชนอย่างเคร่งครัดต่อเนื่อง
และปฏิบัติตามกฎหมายและข้อบังคับที่เกี่ยวข้องอย่างครบถ้วน